Pielikums

Ministru kabineta

2015. gada  2. septembra

rīkojumam Nr. 470

**Valsts sabiedrības ar ierobežotu atbildību   
"Latvijas Nacionālā opera un balets" statūti**

**I. Vispārīgie noteikumi**

1. Sabiedrības firma: valsts sabiedrība ar ierobežotu atbildību "Latvijas Nacionālā opera un balets" (turpmāk – sabiedrība).

2. Sabiedrības komercdarbības veidi (*NACE* klasifikators):

2.1. radošas, mākslinieciskas un izklaides darbības (90.0);

2.2. kultūras iestāžu darbība (90.04);

2.3. cita izklaides un atpūtas darbība (93.29);

2.4. vēsturisku objektu un līdzīgu apmeklējuma vietu darbība (91.03);

2.5. poligrāfija un ierakstu reproducēšana (18);

2.6. sava vai nomāta nekustamā īpašuma izīrēšana un pārvaldīšana (68.2);

2.7. darbības ar nekustamo īpašumu uz līguma pamata vai par atlīdzību (68.3).

3. Paziņojumus par dalībnieku sapulces sasaukšanu un ar tiem saistītos dokumentus sabiedrības pārvaldes un kontroles institūcijām un sabiedrības locekļiem nosūta pa pastu vai elektroniski uz adresēm, kuras ir paziņotas sabiedrībai, vai nodod personīgi.

4. Sabiedrības darbības mērķis ir nacionālā kultūras mantojuma saglabāšana operas un baleta žanrā, latviešu nacionālās operas, baleta un mūzikas kultūras nostiprināšana un attīstīšana, aktualizēšana un popularizēšana Latvijā un ārvalstīs, kā arī pasaules operas, baleta un mūzikas kultūras sasniegumu pieejamības nodrošināšana Latvijā.

**II. Pamatkapitāls un daļa**

5. Sabiedrības pamatkapitāls ir 96 755 *euro*.

6. Sabiedrības pamatkapitāls ir sadalīts 96 755 daļās.

7. Sabiedrības kapitāla daļas nominālvērtība ir viens *euro*.

**III. Valde**

8. Sabiedrības valdes sastāvā ir trīs valdes locekļi.

9. Valdes locekļus ieceļ amatā uz laiku, kas nepārsniedz trīs gadus, izņemot Latvijas Nacionālās operas un baleta likuma 7. panta astotajā daļā minētos gadījumus.

10. Sabiedrības valdes darbu vada valdes priekšsēdētājs. Valdes priekšsēdētājam ir atsevišķās pārstāvības tiesības. Pārējiem valdes locekļiem ir kopīgas pārstāvības tiesības ar valdes priekšsēdētāju.

11.  Valdes locekļi var pilnvarot no valdes locekļu vidus vienu vai vairākus valdes locekļus slēgt noteiktus darījumus vai noteikta veida darījumus.

12. Sabiedrības valde ir lemttiesīga, ja tās sēdē piedalās vismaz divi valdes locekļi, no kuriem viens ir valdes priekšsēdētājs.

13. Valdes lēmumus pieņem ar valdes locekļu vienkāršu balsu vairākumu, izņemot šo statūtu 14. punktā minētos gadījumus. Ja valdes sēdē piedalās divi valdes locekļi, lēmums ir pieņemts, ja par to nobalsojuši abi valdes locekļi.

14. Jautājumos par sabiedrības darbības un attīstības stratēģijas projekta izstrādi pieciem gadiem, gadskārtējā darbības plāna projekta un ikgadējā budžeta projekta izstrādi, sabiedrības struktūru, amatu sarakstu un darbinieku atalgojumu, kā arī jautājumos, kurus valde vienbalsīgi atzinusi par būtiskiem, sabiedrības valdes lēmums ir pieņemts, ja par to nobalsojuši visi valdes locekļi.

15. Papildus likumā noteiktajām prasībām valdei ir nepieciešama iepriekšēja dalībnieku sapulces piekrišana šādu jautājumu izlemšanai:

15.1. kontu atvēršana kredītiestādēs;

15.2. līgumu noslēgšana par sabiedrības valdījumā vai lietošanā esoša nekustamā īpašuma iznomāšanu, ja līguma termiņš pārsniedz vienu gadu;

15.3. sabiedrības īpašumā esoša nekustamā īpašuma ieķīlāšana, atsavināšana vai apgrūtināšana;

15.4. aizņēmumu ņemšana;

15.5. galvojumu izsniegšana;

15.6. nekustamā īpašuma pirkšana;

15.7. esošo darbības veidu pārtraukšana un jaunu darbības veidu uzsākšana;

15.8. iepirkuma procedūras uzsākšana par būvdarbu, piegādes vai pakalpojumu līgumiem, ja paredzamā līgumcena ir vienāda ar Ministru kabineta Publisko iepirkumu likuma 10. panta kārtībā noteiktajām līgumcenu robežām vai lielāka.

16. Valde savu darbu organizē atbilstoši tās apstiprinātai kārtībai.

##### Kultūras ministre Dace Melbārde